Document ID: 32008D0824

SKLEP KOMISIJE
z dne 22. oktobra 2008
o ustanovitvi Evropske skupine za politiko grozdov
(2008/824/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju naslednjega:
(1)
Člen 157 Pogodbe Skupnosti in državam članicam nalaga zagotovitev pogojev, potrebnih za konkurenčnost industrije Skupnosti ter podpiranje boljšega izkoriščanja industrijskega potenciala politike inovacij, raziskav in tehnološkega razvoja.
(2)
Člen 13 Sklepa št. 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007-2013) (1) poziva k ukrepanju za pospeševanje sektorske inovativnosti, grozdov, inovacijskih mrež, javno-zasebnega inovacijskega partnerstva, sodelovanja z ustreznimi mednarodnimi organizacijami ter uporabe upravljanja inovacij.
(3)
V svojem sporočilu „Prenos znanja v prakso: široko zastavljena inovacijska strategija za EU“ (2) Komisija potrjuje pomembno vlogo grozdov za konkurenčnost in inovacije kot instrumentov za odpravljanje vrzeli med podjetji, raziskavami in viri, s čimer se spodbuja prenos znanja na trg in poziva k strateški usmerjenosti politike in sodelovanju.
(4)
V svojih sklepih z dne 4. decembra 2006 je Svet za konkurenčnost grozde določil kot eno od devetih strateških prednostnih nalog za izvajanje široko zastavljene evropske inovacijske strategije.
(5)
Evropski svet z dne 13. in 14. marca 2008 je v svojih sklepih poudaril, da je treba bolje usklajevati okvirne pogoje za inovacije, vključno z izboljšanjem povezav med znanostjo in industrijo, z vrhunskimi inovacijskimi grozdi ter razvojem regionalnih grozdov in omrežij.
(6)
Evropski memorandum o grozdih, ki je bil sprejet na Konferenci o inovacijah in grozdih v okviru evropskega predsedovanja v Stockholmu 22. in 23. januarja 2008 in ga je podpisalo več kot 70 nacionalnih in regionalnih organov in agencij, je bil pomemben korak za nadaljnje spodbujanje razvoja grozdov.
(7)
Evropska zveza grozdov, ki trenutno združuje več kot 70 partnerskih organizacij po Evropi, je bila prvi korak k sodelovanju politik grozdov po EU.
(8)
V svojem mnenju o grozdih in politiki grozdov, sprejetem 19. junija 2008, je Odbor regij pozval k ustanovitvi skupine na visoki ravni o grozdih, ki bi lahko delovala kot prostor za razpravo o izvajanju splošnega strateškega okvira za grozde.
(9)
V sporočilu Komisije „Na poti h grozdom svetovnega razreda v Evropski uniji: izvajanje široko zastavljene inovacijske strategije“ (3) je ustanovitev Evropske skupine za politiko grozdov omenjena kot pomemben korak političnega programa v podporo vrhunskim grozdom v EU.
(10)
Zato je treba ustanoviti Evropsko skupino za politiko grozdov in opredeliti njene naloge in strukturo.
(11)
Za doseganje zgoraj omenjenih ciljev mora Komisija zahtevati prispevke oblikovalcev politike in strokovnjakov na področju razvoja grozdov.
(12)
Evropska skupina za politiko grozdov mora izmenjavati informacije o politikah grozdov zaradi nadaljnje preučitve možnosti zagotavljanja pomoči državam članicam pri njihovem podpiranju nastajanja vrhunskih grozdov v EU.
(13)
Evropska skupina za politiko grozdov mora biti sestavljena iz članov na visoki ravni z izkušnjami in znanjem na področju politike konkurenčnosti in inovacij ter z zelo dobrim razumevanjem vloge in delovanja grozdov v gospodarskem razvoju.
(14)
Brez poseganja v pravila o varnosti iz Priloge k Sklepu Komisije 2001/844/ES, ESPJ, Euratom (4) je treba za člane Evropske skupine za politiko grozdov določiti pravila o razkritju podatkov.
(15)
Osebne podatke, ki se nanašajo na člane Evropske skupine za politiko grozdov, je treba zbrati, obdelati in objaviti v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).
(16)
Primerno je določiti obdobje uporabe tega sklepa. Komisija bo pravočasno preučila smotrnost podaljšanja -
SKLENILA:
Člen 1
Evropska skupina za politiko grozdov
Komisija s tem sklepom ustanovi Evropsko skupino za politiko grozdov (v nadaljnjem besedilu: skupina).
Člen 2
Naloge
Skupina opravlja naslednje naloge:
(a)
izboljšuje znanje Komisije in držav članic o sodobnih možnostih politike v podporo odličnosti grozdov,
(b)
prepoznava in nadaljuje z analizo uspešnih in neuspešnih metod podpore grozdom ter pripravlja priporočila za boljše oblikovanje politike grozdov v Skupnosti,
(c)
ocenjuje mednarodne trende v razvoju grozdov ter prepoznava prihodnje izzive za politike grozdov kot odziv na globalizacijo,
(d)
preučuje orodja za odpravo obstoječih ovir za transnacionalno sodelovanje grozdov,
(e)
analizira komplementarnost med glavnimi politikami in finančnimi instrumenti na ravni Skupnosti, ki podpirajo grozde, sprejema sklepe in oblikuje priporočila,
(f)
se povezuje z Evropsko zvezo grozdov in, če je ustrezno, z drugimi pobudami v podporo grozdom in politikam grozdov ter uporablja njihove praktične izkušnje,
(g)
v obdobju mandata članov opravi največ tri raziskovalne študijske obiske z namenom učenja iz mednarodnih izkušenj,
(h)
sodeluje z namenom obveščanja javnosti o razpravi in splošnih ugotovitvah,
(i)
devet mesecev po svoji ustanovitvi Komisiji predloži vmesno poročilo, ob koncu mandata pa končno poročilo s povzetkom napredka pri izvajanju nalog in priporočil. Končno poročilo mora biti javno dostopno.
Predsednik sodeluje na ustreznih konferencah in prireditvah ter predstavlja glavne ugotovitve skupine.
Člen 3
Člani - imenovanje
1. Komisija imenuje člane skupine izmed strokovnjakov na visoki ravni z znanjem na področjih iz člena 2, ki so oddali prijavo na razpis. Predstavnik Komisije lahko strokovnjake ali opazovalce s posebnim znanjem o temi, ki je na dnevnem redu, povabi k sodelovanju pri delu skupine, kadar se to zdi primerno.
2. Skupino sestavlja največ 20 članov.
3. Člani skupine so imenovani za 18 mesecev.
4. Člani so imenovani kot posamezniki in svetujejo Komisiji neodvisno od vseh zunanjih vplivov.
5. Člani skupine opravljajo svoje dolžnosti, dokler niso nadomeščeni ali se jim ne izteče mandat.
6. Člane, ki ne morejo več učinkovito prispevati k razpravam skupine, ki dajo odpoved ali ne upoštevajo pogojev iz odstavka 4 tega člena ali člena 287 Pogodbe, je mogoče za čas do izteka njihovega mandata nadomestiti.
7. Člani, imenovani kot posamezniki, se vsako leto pisno zavežejo, da bodo delovali v javnem interesu, ter podpišejo izjavo o neobstoju ali obstoju kakršnega koli interesa, ki bi lahko negativno vplival na njihovo nepristranskost.
8. Imena članov, ki so imenovani osebno, se objavijo na spletišču Generalnega direktorata za podjetništvo in industrijo ter v seriji C Uradnega lista Evropske unije. Imena članov se zberejo, obdelajo in objavijo v skladu z Uredbo (ES) št. 45/2001.
Člen 4
Delovanje
1. Komisija imenuje predsednika skupine.
2. Brez poseganja v Prilogo k Sklepu Komisije 2001/844/ES, ESPJ, Euratom se informacije, pridobljene s sodelovanjem v razpravah skupine, ne smejo razkriti, če se po mnenju Komisije nanašajo na zaupne zadeve.
3. Skupina se običajno sestaja v prostorih Komisije v skladu s postopki in časovnim razporedom, ki jih določi Komisija. Komisija opravlja tajniške storitve za skupino. Sestankov skupine se lahko udeležujejo drugi zainteresirani uradniki Komisije.
4. Skupina sprejme svoj poslovnik na podlagi standardnega poslovnika, ki ga je sprejela Komisija.
5. Komisija lahko objavi, tudi na internetu, vsak povzetek, sklep, delni sklep ali delovni dokument skupine v izvirnem jeziku zadevnega dokumenta.
Člen 5
Stroški sestankov
Komisija povrne potne stroške in, kadar je primerno, dnevnice članov skupine, povezane z dejavnostmi skupine, v skladu s pravili Komisije o nadomestilih za zunanje strokovnjake.
Člani skupine za opravljanje storitev ne dobijo plačila.
Stroški sestankov se povrnejo v mejah letnega proračuna, ki ga pristojne službe Komisije dodelijo skupini.
Člen 6
Iztek
Sklep preneha veljati 30. junija 2011.
V Bruslju, 22. oktobra 2008

Labels: 12
7
4
1